নিজস্ব প্রতিবেদন: বীরভূমের একাধিপতি তিনি। ঝাড়খণ্ড লাগোয়া এই জেলায় তাঁর কথায় বাঘে গরুতে এক ঘাঁটে জল খায়। তাঁর দাপট এতোটাই যে এখানে গাছের পাতা পর্যন্তও তাঁর কথা শোনে। এহেন নেতার না কি জীবননাশের আশঙ্কা। তই জেলা এবং জেলার বাইরেও তাঁকে নিরাপত্তা বলয়ের মধ্যে থাকতে হয়। ২৪ ঘণ্টা তাঁর শরীরের সঙ্গে লেগে থাকে ২জন করে দেহরক্ষী।   তৃণমূলের ডাকাবুকো নেতা তাঁর সিকিউরিটি প্রসঙ্গে সরাসরি বলছেন, তাঁকে মারার জন্য পরিকল্পনা করেছে বিজেপি। এবং সেখানে সামিল ছিল সিপিএম-ও। Zee ২৪ ঘণ্টার ফেস অফ অনুষ্ঠানে অনুব্রত মণ্ডল জানিয়েছেন, সপ্তাহ তিনেক আগেই না কি ঝাড়খণ্ড বর্ডার লাগোয়া একটি এলাকায় বিজেপি মিটিং করে এবং সেখানেই তাঁকে খুনের পরিকল্পনা করা হয়েছে। তাঁকে খুন করার জন্য না কি ৫০ লাখ টাকাও ধার্য করেছে বিজেপি। এবং তাঁর আরও দাবি, কংগ্রেস ওই মিটিংয়ে না গেলেও সিপিএমের লোকেরা সেখানে ছিল। এই প্রসঙ্গে বীরভূমের সিপিএম নেতা রামচন্দ্র ডোমকেও নিশানা করেন তিনি। তাঁর অভিযোগ, বীরভূমে যত খুন হয়েছে তার জন্য দায়ী রামচন্দ্র ডোমই। সিপিএম নেতাকে ‘খতরনাক’ বলেও কটাক্ষ করেছেন তিনি।